陆游
春感
少时狂走西复东，银鞍骏马驰如风。
眼看春去不复惜，只道岁月来无穷。
初游汉中亦未觉，一饮尚可倾千锺。
叉鱼狼藉漾水浊，猎虎蹴蹋南山空。
射堋命中万人看，毯门对植双旗红。
华堂却来弄笔砚，新诗醉草夸坐中。
剑关南山才几日，壮气摧缩成衰翁。
雪霜萧飒已满鬓，蛟龙郁屈空蟠胸。
邻园杏花忽烂熳，推枕强起随游蜂。
遶看百匝几叹息，吹红洗绿行忽忽。
暮年逢春尚有几？常恐春去寻无踪。
青钱三百幸可办，且判烂醉酤郫筒。